ວິ​ກິດ​ການ ມະ​ນຸດ​ສະ​ທຳ ທີ່​ເມືອງ Zamboanga​ ​​ໃນພາກ​ໃຕ້ ​ຟີ​ລິບ​ປິນ
​ອົງ​ການ ສ​ປ​ຊ ໄດ້​ເຕືອນ ກ່ຽວ​ກັບ​ວິ​ກິດ​ການ​ດ້ານ​ມະ​ນຸ​ດ​ສະ​ທຳ ຢູ່​ເມືອງ Zamboanga ໃນ​ພາກ​ໃຕ້ ຟີ​ລິບ​ປິນ ບ​ທີ່​ໄດ້​ມີ​ການ​ສູ້​ລົບກັນ 2 ອາ​ທິດ.
ອົງການສະຫະປະຊາຊາດເຕືອນກ່ຽວກັບວິກິດການທາງດ້ານ ມະນຸດສະທຳຢູ່ທີ່ຫົວເມືອງແຫ່ງນຶ່ງ ໃນພາກໃຕ້ຟີລິບປິນ ທີ່ໄດ້ ເກີດການສູ້ລົບກັນເປັນເວລາ 2 ອາທິດ ລະຫວ່າງພວກກະບົດ ມຸສລິມແລະກອງທັບແຫ່ງຊາດຂອງຟີລິບປິນ ຜູ້ຕາງໜ້າພ້ອມທັງເປັນຜູ້ປະສານງານດ້ານມະນຸດສະທຳຂອງ ອົງການສະຫະປະຊາຊາດ ປະຈຳຟີລິບປິນ ທ່ານນາງ Luiza Carvalho ກ່າວໃນວັນພຸດວານນີ້ວ່າ ມີຫລາຍກວ່າ 109,000 ຄົນ ຍັງອົບພະຍົບຫລົບໄພທີ່ເມືອງ Zamboanga ຊຶ່ງຈຳນວນນີ້ ແມ່ນເທົ່າກັນກັບນຶ່ງສ່ວນສິບຂອງປະຊາຊົນໃນຫົວເມືອງສຳຄັນ ທີ່ຕັ້ງຢູ່ແຄມຝັ່ງທະເລດັ່ງກ່າວ ປະຊາຊົນສ່ວນໃຫຍ່ແມ່ນໄດ້ພາກັນໄປຫລົບໄພຢູ່ທີ່ສະໜາມກິລາໃຫຍ່ ທີ່ທ່ານນາງ Carvalho ເວົ້າວ່າ ແອອັດຫລາຍເກີນໄປນັ້ນ ທ່ານນາງກ່າວຕື່ມວ່າ ມີຄວາມສ່ຽງທີ່ຈະເກີດ ການລະບາດຂອງພະຍາດ ພ້ອມທັງຂາດແຄນອາຫານ ນໍ້າ ດື່ມ ແລະປັດໄຈອື່ນໆອີກທີ່ ສະໜາມກິລາແຫ່ງນີ້ ມີຢ່າງໜ້ອຍ 132 ຄົນໄດ້ເສຍຊີວິດໃນບັນຫາຂັດແຍ້ງ ທີ່ເລີ້ມຂຶ້ນເວລາພວກກະບົດທີ່ເປັນ ເຄືອຂ່າຍຂອງກຸ່ມແນວໂຮມປົດປ່ອຍຊາດໂມໂຣ ບຸກໂຈມຕີເມືອງ Zamboanga ແລ້ວກໍ ຈັບເອົາພົນລະເຮືອນຈຳນວນນຶ່ງໄວ້ເປັນໂຕປະກັນ ເຈົ້າໜ້າທີ່ຟີລິບປິນ ໄດ້ກ່າວຢໍ້າວ່າ ຕົນໃກ້ຈະສຳເລັດເສັດສິ້ນການປະເຊີນໜ້າກັບພວກ ກະບົດທີ່ຍັງເຫລືອຢູ່ຊຶ່ງພາກັນຫລົບລີ້ຢູ່ຕາມບ້ານເຮືອນຂອງຄຸ້ມຕ່າງໆທີ່ໄດ້ຮັບຜົນ ກະທົບນັ້ນ